recursal/SuperWikiNEXT-32B huggingface dataset:
**ככותבת הגסה** או **ככותבת** הוא אחד משיעורי תורה המגדיר את הכמות המינימלית שאסורה באכילה ביום כיפור, והאוכלה במזיד ביום הכיפורים תוך כדי אכילת פרס ענוש כרת, כמאמר הכתוב בספר ויקרא, פרק כ"ג, פסוק כ"ט: "כִּי כָל הַנֶּפֶשׁ אֲשֶׁר לֹא תְעֻנֶּה בְּעֶצֶם הַיּוֹם הַזֶּה וְנִכְרְתָה מֵעַמֶּיהָ". ואמרו חז"ל ששיעור זה הוא בככותבת הגסה האוכל פחות משיעור זה אינו מתחייב כרת אך עובר על איסור תורה, מדין חצי שיעור האסור מהתורה.

תמרים על העץ
פירוש ככותבת הוא תמר, ולא נתבאר איזה מין ממיני התמר. בביאור המילה 'גסה' נאמרו פירושים והשערות שונות, ולפי פשוטו הכוונה לתמר ממין גדול.

מקור הדין
---------

בתלמוד מבואר ששיעור זה נקבע לפי דעת חז"ל שכך שיערו שכל אדם בין גדול ובין קטן אין דעתו מתיישבת עליו עד שיאכל ככותבת הגסה [כדי אכילת פרס], ועי"ז ביטל מה שכתוב בתורה 'ועניתם את נפשותיכם'.

ובמקום אחר אמרו בתלמוד ששיעורי אכילה נקבעו על ידי הלכה למשה מסיני, ובכלל השיעורים נמנה אף ככותבת הגסה.

גודל שיעור ככותבת הגסה
----------------------

שיעור ככותבת הוא פחות מכביצה בינונית, ויותר משני כזיתים.

באחרונים נחלקו האם משערים שיעור הככותבת לפי נפח או לפי המשקל, להלכה רוב הפוסקים נקטו שמשערים לפי הנפח.

בשיעור הככותבת על פי שיעורי זמנינו, הדבר תלוי אם נוקטים כדעות שבימינו נתקטנו הביצים מזמן חז"ל, או לא, להלכה נקטו הפוסקים להחמיר בכל מקום שאיסורו מהתורה. ובימינו ביצה בינונית שיעורה הוא בין 45 ל-50 סמ"ק, וככותבת הוא מעט פחות.

חולה ביום כיפור
---------------

אין האוכל ביום כיפור חייב כרת עד שיאכל ככותבת בפעם אחת, ועכ"פ שלא ישהה באכילתה יותר מכדי אכילת פרס, ולכן חולה שאנוס לאכול ביום כיפור מאכילים אותו פחות משיעור ככותבת והוא כשני שלישי ביצה בינונית, שהם כ30 סמ"ק, ובין כל אכילה ממתין שיעבור שיעור כדי אכילת פרס, אף שבשיעור זה עובר על איסור חצי שיעור שאסור מן התורה, אך איסורו קל יותר מאחר שאינו ענוש כרת.

דינים שונים התלויים בככותבת
---------------------------

* לדעת בית שמאי אין עוברים על איסור "בל יראה" בחמץ אלא בשיעור **ככותבת**.

קישורים חיצוניים
----------------

אנציקלופדיה תלמודית, ערך כותבת.

הערות שוליים
------------

1. ↑  לפי דעת הצמח צדק יש דין דומה בתשעה באב, כיוון שכל דתקון רבנן כעין דאורייתא תקון (כל מה שתקנו חכמים תיקנו כעין הדין של התורה)
2. ↑  משנה, מסכת יומא, פרק ח', משנה ב'
3. ↑  השערות שונות בדבר זהות התמר עיין כאן.
4. ↑  פורטל הדף היומי.
5. ↑  תלמוד בבלי, עירובין ד ע"ב
6. ↑  תלמוד בבלי, מסכת כריתות, דף י"ד, עמוד א' ושולחן ערוך, אורח חיים, סימן תרי"ב, סעיף א'
7. ↑  כף החיים, סימן תפו סעיף א, וסימן קסח סעיף מה.
8. ↑  כ"כ בספר מדות ושיעורי תורה, פרק יא סעיף א, על פי הראשונים והאחרונים.
9. ↑  משנה, ביצה, א, א

| מידות, שיעורים ומשקלות בהלכה |
| --- |
| מידות אורך | אצבע • סיט • טפח • זרת • אמה • ריס • מיל • פרסה |  |
| מידות נפח | כור • לתך • איפה • סאה • הין • עשרון • קב • לוג • מלוא לוגמיו • רביעית • כביצה • ככותבת • כגרוגרת • כזית • משורה • קורטוב • כעדשה |
| מידות מטבעות | כיכר של קודש • כיכר של חול • מנה • דינר זהב • סלע • שקל • זוז (דינר כסף) • סלע מדינה (טרפעיק) • מעה • פונדיון • איסר • מסמס • קונטרק • פרוטה |
| מידות שטח | בית כור • בית לתך • בית סאה • בית קב • בית רובע |
| מידות זמן | חלק • שיתין נשמין • תוך כדי דיבור • כדי אכילת פרס • כדי הילוך • שעה זמנית • מעת לעת |
**פסטיבל מאי של סינסינטי** הוא פסטיבל מקהלות שנתי, המתקיים בשני סופי השבוע האחרונים בחודש מאי בסינסינטי שבאוהיו. ראשיתו של הפסטיבל בשנות ה-40 של המאה ה-19, כשבעיר זו התקיימו "חגיגות שירה" (Saengerfests), שהביאו אליה זמרים מכל רחבי ארצות הברית ומחוצה לה לביצוע יצירות קלאסיות גדולות. אולם קונצרטים מיוחד נבנה לכבוד האירוע השנתי. צמיחת המסורת המקהלתית במערב התיכון נובעת ברובה מפסטיבל זה, אות להשפעות ההגירה הגרמנית לארצות הברית באותן שנים.

בשנות ה-70' של המאה ה-18, היו "חגיגות השירה" לפסטיבל החשוב ביותר במערב התיכון. מנצח התזמורת הפופולרי ביותר באותה תקופה היה תיאודור תומאס, שייסד מאוחר יותר את התזמורת הסימפונית של שיקגו. תומאס כיהן כמנהל המוזיקלי הראשון במשרה מלאה של פסטיבל מאי למוזיקה, האולם הישן שנבנה לחגיגות השירה נהרס ואולם חדש נבנה בשנת 1878, בדיוק במועד לפסטיבל מאי של אותה שנה. אולם הקונצרטים של סינסינטי עוד עומד כיום והוא אחד מאולם הקונצרטים הגדולים והוותיקים ביותר בארצות הברית.

תומאס חזר לסינסינטי לכבוד הפסטיבל בין השנים 1873 ל-1904. בין 1905 ל-1946 כיהנו המנהלים המוזיקליים של התזמורת הסימפונית של סינסינטי (נוסדה בשנת 1895) באותו תפקיד גם בפסטיבל המקהלות הדו-שנתי (פרנק ואן דר סטוקן, ארנסט קונוואלד. אז'ן איזאיי, פריץ ריינר ויוג'ין גוסנס אחזו במושכות בשנים אלה). פריץ בוש ויוזף קריפס ניהלו את הפסטיבלים בין 1948 ל-1960.

בשנת 1963 התמנה מקס רודולף למנהל הפסטיבל ומשנת 1967 היה הפסטיבל לאירוע חד-שנתי, כפי שהוא כיום. חגיגות המאה בשנות ה-70', הן לפסטיבל (1973) והן לאולם הקונצרטים (1978), נחוגו בתקופת כהונותיהם של יוליוס רודל (מנהל מ-1971 עד 1973) וג'יימס לוויין (1974 עד 1978). ג'יימס קונלון התמנה למנהל בשנת 1979.

הפסטיבל אחראי להמשכיותה של המסורת המקהלתית העשירה של המערב הן באירופה והן בצפון אמריקה. ביצועי הבכורה של כמה מן היצירות הכוראליות הגדולות בשלהי המאה ה-19 ובמאה ה-20 היו בפסטיבל. גם כמה מגדולי הזמרים של מאות אלה הופיעו שם.

נוסף לתזמורת הסימפונית של סינסינטי, הקבוצה העיקרית המופיעה בפסטיבל מאי היא מקהלת פסטיבל מאי. על המקהלה, המורכבת כולה ממתנדבים, מנצח מאז 1989 רוברט פורקו. מקהלת הפסטיבל מופיעה בקביעות עם התזמורות של סינסינטי, הסימפונית והקלה, הן באולם הקונצרטים והן במרכז המוזיקה ריברבנד. רמת הביצוע של המקהלה זיכתה אותה בשבחי הביקורת.

בשנת 1986 הוקמה מקהלת הנוער של פסטיבל מאי, שחבריה לומדים בבתי ספר תיכוניים באזור סינסינטי. מנצחה הוא ד"ר ג'יימס באגוול ומשתתפיה (הנדרשים לעמוד במבחן קבלה תחרותי) נהנים מן האפשרות לבצע מוזיקה מאתגרת, הרבה מעל לרמה המקובלת בבתי ספר תיכוניים. מקהלת הנוער מופיעה גם עם מקהלת הבוגרים של הפסטיבל במשך השנה ובעיקר בתקופת הפסטיבל.

קישורים חיצוניים
----------------

* 

* אתר האינטרנט הרשמי של פסטיבל מאי בסינסינטי (באנגלית)
**מנהרות (Tunnels)** הוא ספר פנטזיה מאת רודריק גורדון ובראיין ויליאמס.

מנהרות הוא רומן בדיוני המתרחש מתחת לקרקע מאת הסופרים הבריטיים רודריק גורדון ובריאן ויליאמס. הספר פורסם תחילה בהוצאה עצמית בשם "החפרפרת מהייפילד" (The Highfield Mole) בשנת 2005, ופורסם מחדש בשם "מנהרות" על ידי הוצאת The Chicken House בשנת 2007. הספר מגולל את סיפורו של ויל בורוז, "ארכאולוג" בן 14, שנתקל בציוויליזציה תת-קרקעית בשם "המושבה". ויל וחברו צ'סטר בורחים מהמושבה ויוצאים למצוא את אביו של ויל, ב"מעמקים", מקום עמוק יותר בכדור הארץ, אפילו יותר מהמושבה.

עלילה
-----

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
ויל בורוז בן ה14 ואביו ד"ר בורוז הם חובבי ארכאולוגיה וחופרים מנהרות ליד ביתם. יום אחד נעלם אביו של ויל במנהרות, וויל יוצא יחד עם חברו צ'סטר אל מעמקי האדמה, שם הם מגלים עולם שלם של אנשים שירדו לחיות אל מתחת לפני האדמה.

הצלחת הספר בישראל
-----------------

הספר מנהרות והמשכו "מעמקים" לא היו פופולרים בישראל, אי לכך לא תורגם הספר החמישי לעברית.[דרוש מקור]

ראו גם
------

* כדור הארץ החלול

לקריאה נוספת
------------

* רודריק גורדון, בריאן ויליאמס **מנהרות**,The Chicken House, 2007

קישורים חיצוניים
----------------

* מנהרות, באתר OCLC (באנגלית)
פירוש נוסף ערך זה עוסק בסדרת טלוויזיה ישראלית. אם התכוונתם לספר מאת ריצ'רד ת'יילר בתרגום גילי בר-הלל, ראו ככה לא מתנהגים (ספר).
**"ככה לא מתנהגים"** היא סדרה מוקומנטרית בכיכובו של גורי אלפי, ששודרה בשנת 2005 בערוץ 2, במסגרת זכיינית השידור רשת. הסדרה עלתה לאוויר ביום השידורים הראשון לאחר המעבר לשידור של שתי זכייניות, קשת ורשת, בערוץ 2 וזכתה לרייטינג גבוה. 

הסדרה עוקבת אחר חיפושו של אלפי אחר תשובות לשאלות הנוגעות להתנהגות בני האדם. נושאיהם של ששת פרקי הסדרה היו: פחד, תחרותיות, ניקיון, שקר, עצבנות ומציצנות. אלפי, אשר מנחה את התוכנית, מעניק פן הומוריסטי בחקירת העניינים. הנושאים השונים נבחנים על ידי מומחים, סופרים וחוקרים, ומשודרים בתוכנית בעזרת שחקנים ובדרנים רבים, ביניהם רותם אבוהב, מריאנו אידלמן, עינב גלילי, נתי קלוגר, שי אביבי וליאור שליין. בשנת 2005 היא נכנסה יחד עם "השמינייה" לרצועת השידור של הערוץ הישראלי בארצות הברית ובאירופה.

ראו גם
------

* מה זה השטויות האלה?!

קישורים חיצוניים
----------------

* "ככה לא מתנהגים", במיזם "אישים" לתיעוד היצירה הישראלית
* שחר מגן, מה זה השטויות האלה?, באתר ynet, 7 בנובמבר 2005
* אורן פרסיקו, ‏תחזיקו אותו, באתר גלובס, 7 בנובמבר 2005

הערות שוליים
------------

1. ↑  הערב בטלוויזיה / יום שלישי 1.11.05, באתר גלובס, 1 בנובמבר 2005
2. ↑  בועז גריילסמר, פתיחה יפה לערב השידורים הראשון של "רשת" בערוץ 2 החדש: רייטינג ממוצע של 25.2% ל"רוקדים עם כוכבים", באתר הארץ, 1 בנובמבר 2005  
יעל גאוני, ‏רשת פתחה בקול תרועה את תקופת הזיכיון החדשה: 29.2% רייטינג ל"רוקדים עם כוכבים", באתר גלובס, 2 בנובמבר 2005
**הדבר הגדול הבא** הייתה תוכנית מציאות טלוויזיונית ישראלית שבמרכזה תחרות כישרונות. היא עלתה לשידור לראשונה ב-26 ביוני 2007 במסגרת זכיינית השידור של ערוץ 2, "רשת".

פירוט כללי
----------

התוכנית מבוססת על תחרות כישרונות מכל תחומי הבמה הקיימים: ריקוד, סטנד-אפ, שירה, קוסמות, משחק, להטוטנות, לוליינות, אקרובטיקה ואף כישרונות מיוחדים שאינם מוגדרים כמקצוע במה. המשתתפים השונים רשאים להגיע בכל גיל, בכל רמת כישרון ובכל מסגרת – כיחיד וכקבוצה. 

התוכנית בוימה על ידי חנוך רוזן שחיפש כישרונות ורעיונות מיוחדים למופע השנתי המתקיים כל שנה בחנוכה בבימויו ה"פסטיגל". האודישנים של המתמודדים השונים התקיימו על במת-ענק (בדרך כלל במרכז הקונגרסים שבחיפה) מול קהל רחב ומול שלושה שופטים: יעל בר זוהר, יהורם גאון ומוטי רייף. מנחת התוכנית הייתה נועה תשבי. עורך התוכנית היה יוסי אליאס.

התוכנית כשלה מבחינת אחוזי הצפייה ולכן היא לא המשיכה לעונה שנייה. זוכי העונה הראשונה היו זוג האקרובטים האוויריים קרן אלנקווה ויניב סוויסה (אודישן מספר 40), שזכו בפרס של חצי מיליון שקלים, במהלך העונה שודרו 67 אודישנים. בשנת 2018 הפיקה הזכיינית רשת מחדש את התוכנית בשם גוט טאלנט ישראל, ושידרה אותה בערוץ 13. בפעם הזאת, השם ומיתוג התוכנית תאמו לגרסאות המשודרות בעולם.

ראו גם
------

* גוט טאלנט ישראל

קישורים חיצוניים
----------------

* "הדבר הגדול הבא", במיזם "אישים" לתיעוד היצירה הישראלית
* "הדבר הגדול הבא" באתר רשת
הגדלה של חותם העיר (מוצג במסגרת הדגל בצבע כחול)
**דגל העיר ניו יורק** (באנגלית: **Flag of New York City**) הוא דגל הנושא פסים אנכיים של הצבעים כחול, לבן וכתום, ומוטען במרכזו של הפס האמצעי בחותם העירוני של ניו יורק בצבע כחול.

מקור צבעי הדגל הוא **דגל הנסיך** - דגלה של הרפובליקה ההולנדית, אשר היה בשימוש בשנת 1625, שבה הוקמה העיר ניו אמסטרדם (לימים ניו יורק) על האי מנהטן.

חותם העיר מכיל את הרכיבים הסמליים הבאים:

* **עיטם לבן-ראש** - סמלה של ארצות הברית
* **יליד אמריקאי** - מסמל את תושביו המקוריים של האזור
* **ימאי** - מסמל את המתיישבים הקולוניאליים של האזור
* **בונה** - מסמל את חברת הודו המערבית ההולנדית, החברה הראשונה בניו אמסטרדם. בונה הוא גם בעל החיים הרשמי של מדינת ניו יורק
* **טחנת רוח** - מסמלת את ההיסטוריה ההולנדית של העיר ואת התעשייה של טחינת קמח שהתקיימה בה
* **חביות קמח** - לסימול תעשיית הקמח
* **1625** - שנת ייסוד העיר.

עיצובו הנוכחי של הדגל נקבע ב-30 בדצמבר 1977. אז הוכנסה בו השנה 1625 (במקום 1664, השנה שבה השתלטה אנגליה על העיר) והוכלל בו הפסוק הלטיני "Sigillum Civitatis Novi Eboraci" ("חותם העיר ניו יורק") (תוספת זו היא אופציונלית, כלומר שניתן להשתמש בדגל גם בלעדיה). לעיתים רחוקות מונף הדגל ללא סמל החותם במרכזו.

לראש עיריית ניו יורק דגל משלו, המבוסס על דגל העיר בתוספת קשת של חמישה כוכבים מחומשים כחולים מעל החותם. אלו מסמלים את חמשת רובעי העיר.

הדגל מונף דרך קבע על גבי בית העירייה של ניו יורק ועל גבי הבניינים האחרים שלה. הוא מונף לעיתים קרובות גם על גבי מבני ציבור, בפארקים ואף בעסקים פרטיים ובבתי מגורים בעיר.

קישורים חיצוניים
----------------

ויקישיתוף מדיה וקבצים בנושא **דגל העיר ניו יורק** בוויקישיתוף
* דגל העיר ניו יורק, באתר עיריית ניו יורק
* דגל העיר ניו יורק, באתר דגלי העולם (באנגלית)
פירוש נוסף ערך זה עוסק ברכס הרים המשתרע לאורך הגבול בין סלובקיה לפולין. אם התכוונתם למשמעות אחרת, ראו טטרה.

 הרי טאטרה
**הרי הטטרה** (בסלובקית ובפולנית: **Tatry**) הם רכס הררי אירופאי המהווה גבול טבעי בין פולין לסלובקיה, הרכס הוא חלק משרשרת הרי הקרפטים.

שטח הרי הטטרה הוא כ-750 קמ"ר, מתוכם כ-600 קמ"ר בשטח סלובקיה. הפסגה הגבוהה ביותר ברכס, פסגת גרלחובסקי (Gerlachovský), מתנשאת לגובה 2,655 מטר מעל פני הים. ונמצאת בסלובקיה. הפסגה השנייה, הר לומניצקי, גובהה 2,634 מ' מעל פני-הים. 

פסגת ריסי, הפסגה הגבוהה ביותר בתחומי פולין, נמצאת סמוך לגבול סלובקיה ומגיעה לרום של 2,499 מטר.
מהעיירות המפורסמות באזור: זאקופנה.

אגם שטרבה (Štrbské pleso) בהרי הטטרה הגבוהים בסלובקיה
החלקים העיקריים של הרי הטאטרה הם:

* הרי הטטרה המערביים (בסלובקית: Západné Tatry, ובפולנית: Tatry Zachodnie)
* הרי הטטרה המזרחיים, והם מתחלקים ל:
	+ הרי הטטרה הגבוהים (Vysoké Tatry, Tatry Wysokie)
	+ הרי הטטרה הבליאנסקיים (Belianske Tatry, Tatry Bielskie)

  

רכס הרי הטטרה הוא הגבוה בהרי הקרפטים. אף שהרכס קטן במידה משמעותית מהרי האלפים, נופו הוא נוף אלפיני. פסגותיהם הגבוהות, יחד עם דרכי גישה נוחות, הפכו את הרי הטטרה למוקד תיירות מקומית ובינלאומית.

הרי הטטרה נחשבים לסמל לאומי בסלובקיה ושמו של המנון המדינה הוא "ברק מעבר לטאטרה" (Nad Tatrou sa blýska).

קישורים חיצוניים
----------------

ויקישיתוף מדיה וקבצים בנושא **הרי הטטרה** בוויקישיתוף
* 

* אתר האינטרנט הרשמי של הרי הטטרה

* אתר האינטרנט הרשמי של הרי הטטרה

* אתר האינטרנט הרשמי של הרי הטטרה
* ד"ר חזי שקד, ‏הטופ של הקרפטים: רכס הרי הטטרה הגבוהים, באתר GoTravel

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007560842005171
* LCCN: n83228190
* LNB: 000049851
* NKC: ge131048
* VIAF: 240334871
* WorldCat: viaf-240334871

 |
**הטופולוגיה הקומפקטית-פתוחה** (Compact-Open topology) היא טופולוגיה על מרחב הפונקציות הרציפות ממרחב טופולוגי אחד לאחר. זו הטופולוגיה הסטנדרטית בתחומים שונים, כמו במרחבי פונקציות ובתורת ההומוטופיה, בפרט במרחבים נוצרים קומפקטית.

הגדרה
-----

יהיו {\displaystyle X,Y} שני מרחבים טופולוגיים. נסמן ב-{\displaystyle C(X,Y)} את אוסף הפונקציות הרציפות ביניהם.

על קבוצה זו נגדיר תת בסיס לטופולוגיה בתור אוסף הקבוצות {\displaystyle \{f:X\to Y\mid f(C)\subset U\}}, כאשר {\displaystyle C\subset X} קומפקטית ו-{\displaystyle U\subset Y} פתוחה. הטופולוגיה הנוצרת נקראת, כאמור, **הטופולוגיה הקומפקטית-פתוחה**. (תת הבסיס בדרך כלל אינו בסיס לטופולוגיה).

אם X מרחב האוסדורף, אז כדי לבנות תת-בסיס מספיק להתחיל מתת בסיס של Y; כלומר, אם {\displaystyle S\_{0}} תת-בסיס של Y, אז {\displaystyle \{f:X\to Y\mid f(C)\subset U\}} לכל {\displaystyle U\in S\_{0}} ו-{\displaystyle C\subset X} קומפקטית, אף הוא תת-בסיס.

תכונות כלליות
-------------

  

לדוגמה, המרחב {\displaystyle C(\{a\},Y)} הומיאומורפי ל-Y.

אם X,Y,Z מרחבים, כאשר Y קומקפטי מקומית, אז פונקציית ההרכבה {\displaystyle C(Y,Z)\times C(X,Y)\to C(X,Z)} היא רציפה. בפרט, אם X הוא נקודון, אז העתקת ההצבה {\displaystyle e(f,x)=f(x)} רציפה. טענה זו שימושית במיוחד בתורת המרחבים הנוצרים קומפקטית.

המרחב {\displaystyle C(X,Y)} מקבל בירושה תכונות רבות של המרחב Y. למשל, אם המרחב Y מקיים את אחת מאקסיומות המנייה {\displaystyle T\_{0},T\_{1},T\_{2},T\_{3},T\_{3{\frac {1}{2}}}}, גם {\displaystyle C(X,Y)} מקיים אותה.

מרחב הפונקציות כאשר Y מטרי
--------------------------

בסעיף זה נניח ש-Y מטרי, עם מטריקה d.

ההתכנסות בטופולוגיה הקומפקטית-פתוחה שקולה לטופולוגיית ההתכנסות הקומפקטית(אנ'). כלומר, סדרה של פונקציות {\displaystyle \ f\_{n}:X\rightarrow Y} מתכנסת תחת הטופולוגיה הקומפקטית-פתוחה אל הפונקציה {\displaystyle f:X\rightarrow Y}, אם ורק אם {\displaystyle \ \sup \_{x\in K}d(f\_{n}(x),f(x))\rightarrow 0} לכל תת-קבוצה קומפקטית {\displaystyle \,K\subset X} (עובדה זו נכונה גם במקרה הכללי יותר, כאשר Y מרחב אוניפורמי (אנ')). 

נניח כעת, בנוסף לכך ש-Y מטרי, גם ש-X קומפקטי. אז {\displaystyle C(X,Y)} עצמו הוא מרחב מטרי, עם המטריקה {\displaystyle \ d(f,g)=\sup \_{x\in X}d(f(x),g(x))}. בדומה לזה, אם Y מרחב נורמי, אז {\displaystyle C(X,Y)} הוא מרחב נורמי (עם המטריקה שהוגדרה לעיל). המקרה המיוחד {\displaystyle \ Y=\mathbb {R} } הוא בעל חשיבות מרכזית באנליזה פונקציונלית. משפט אסקולי-ארצלה קובע שעבור תת-קבוצה {\displaystyle \,F\subset C(X,\mathbb {R} )}, הסגור {\displaystyle {\overline {F}}} קומפקטי אם ורק אם הקבוצה חסומה במידה שווה ורציפה במידה אחידה.

ראו גם
------

* טופולוגיה חסומה-פתוחה (אנ')

קישורים חיצוניים
----------------

* הטופולוגיה הקומפקטית-פתוחה, באתר MathWorld (באנגלית)
**הרי הפונטוס** (בטורקית: **Pontus Dağları**, במקור מינוח יווני: **Πόντος**), **הרי הים השחור המזרחיים** (**Doğu Karadeniz Dağları**) או **הרי צפון אנטוליה** (**Kuzey Anadolu Dağları**), הם רכס הרים המתרומם לאורך חופי הים השחור בצפון-מזרח טורקיה, כאשר חלקם המזרחי מגיע אף אל מדינת גאורגיה.

שרשרת ההרים משתרעת ממזרח למערב, מקבילה וקרובה לחופו הדרומי-מזרחי של הים השחור. ההרים הולכים וגבהים לכיוון מזרח. האזור המזרחי מכונה **רכס הקצ'קר** ובו נמצאת הפסגה הגבוהה ביותר בכל הרכס - הקצ'קר, שמתנוססת לגובה של כ-3,937 מטר. החלק המזרחי הגבוה מתחבר עם הרי גאורגיה. ההרים המערביים נמוכים בהרבה ומגיעים עד לנהר הקיזילאירמאק. אורך הרכס כ-800 ק"מ ורוחבו הממוצע הוא כ-100 קילומטר.

האזור בנוי סלעי גרניט וגנייס עתיקים וסלעי גיר צעירים. סלעים רבים נמצאים באזור, שהוא אלפיני באופיו עם סלעים רבים וחדים ואגמים רבים.

ההרים מכוסים ברובם ביערות צפופים, בעיקר של מחטניים. אזור החוף הצר, אותו תוחמים ההרים וחופי הים השחור, מכונה פונטוס ובו נמצאים חלק מיערות הגשם הממוזגים היחידים באירופה. קרבת ההרים לחוף הים השחור גרמה לכך שלא קיימות דרכי מעבר רבות מהחוף אל פנים המדינה. באזורים הגבוהים של ההרים נמצאים כפרי רועים עונתיים רבים המכונים יאילות ובהם שוהים רועי הצאן במהלך חודשי הקיץ.

תמונה פנורמית של הרי הפונטוס. מבט מן היאילה סאל מגובה של כ-2,100 מטר

תמונה פנורמית של הרי הפונטוס. מבט מן היאילה סאל מגובה של כ-2,100 מטר

קישורים חיצוניים
----------------

ויקישיתוף מדיה וקבצים בנושא **הרי הפונטוס** בוויקישיתוף
* הרי הפונטוס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 236845148
* WorldCat (עם VIAF): 236845148

 |
**הטבלה בקנזס** (באנגלית: **Baptism in Kansas**) הוא ציור משנת 1928 מאת הצייר האמריקאי ג'ון סטיוארט קארי.

הציור מציג טקס הטבלה לנצרות, שמתקיים בתוך שוקת בקר. השמים מכילים עורב ויונה, שמתייחסים לעורב והיונה ששחרר נוח מהתיבה. הוא מבוסס על טקס הטבלה שבו נכח קארי ב־1915. בשנה זו, בעקבות התייבשות אפיקי הנחלים, לא נותר אתר מתאים אחר לקיום הטקס, פרט לאותה שוקת בקר. עובדת קיומו של הטקס מתועדת בתצלומים היסטוריים. את הציור עצמו קארי יצר באוגוסט 1928, כעבור 13 שנים, וזאת מהזיכרון ובלי שניהל במהלכן רישומים או הערות.

הציור הוצג לראשונה בתערוכת בינאל (Biennal) ה-11 שהציגה ציורים בסוגת אומנות השמן האמריקאית העכשווית בגלריית קורקורן לאמנות בוושינגטון די. סי.. היא נרכשה על ידי גרטרוד ונדרבילט ויטני ב-1930, ומוצגת במוזיאון ויטני לאמנות אמריקאית מאז 1931. הציור העניק לקארי תהילה בין־לאומית והוא נחשב לאחד מבין היצירות האייקוניות של תנועת האזוריות האמריקאית.

המבקר תומאס קרייבן כתב על הציור: "לא הייתה בורלסקה בתמונה, לא סאטירה, לא הטעיה מתוחכמת. הוא נוצר מתוך יראת כבוד והבנה רוחנית, ובוצע מתוך כנות של כוונה שהיא נדירה מדי בכל אמנות."

קישורים חיצוניים
----------------

* "הטבלה בקנזס", באתר המוזיאון ויטני לאמנות אמריקאית (באנגלית)

הערות שוליים
------------

1. 1 2  Patricia A. Junker, Henry Adams, Charles C. Eldredge, Lucy J. Mathiak, **John Steuart Curry: Inventing the Middle West**, Hudson Hills, 1998, מסת"ב 978-1-55595-139-9. (באנגלית)
2. ↑  Speaking of Pictures…, מגזין לייף, 29 בנובמבר 1943 (באנגלית)
3. ↑  *Catalog of a Loan Exhibition of Drawings and Paintings by John Steuart Curry*, Lakeside Press, 1939, p. 5.
המונח "ANARE" מפנה לכאן. אם הכוונה למשמעות אחרת, ראו אנארי.
אוניית המחקר ואייט ארפ של אנארי יוצאת מנמל מלבורן
צוות תצפיתנים מטאורולוגים של אנארי, בתחנת המחקר של אנארי באי הרד
**משלחת החקר האנטארקטית הלאומית של אוסטרליה** (באנגלית: **Australian National Antarctic Research Expeditions**; בראשי תיבות: **ANARE** - **אנארי**) הוא שמה של התוכנית האוסטרלית לחקר אנטארקטיקה. התוכנית מנוהלת על ידי המחלקה האנארקטית של האוסטרלית (Australian Antarctic Division) במשרד לאיכות הסביבה של ממשלת אוסטרליה.

השם "ANARE"
-----------

אף שבאופן רשמי הפסיקו את השימוש בשם זה בראשית שנות האלפיים. עם זאת, משלחות חקר אוסטרליות לאנטארקטיקה ממשיכות להשתמש בשם, במטרה להזדהות עם ההיסטוריה הארוכה והמתמשכת של משלחות אוסטרליה לאנטארקטיקה: משלחות שהחלו עם משלחתו של דאגלס מוסון שעמד בראש משלחת אוסטרלאסיה לאנטארקטיקה בשנת 1911. מחקר נוסף של אוסטרליה ליבשת האנטארקטית נערך במסגרת משלחת החקר הבריטית, אוסטרלית וניו זילנדית לאנטארקטיקה בשנים 1929–1931.

תוכנית משלחות המחקר הלאומי האנטארקטיות של אוסטרליה החלו בשנת 1947 עם משלחות לאי מקווארי ולאי הרד. בשנת 1948 הוקמה המחלקה האנטארקטית של אוסטרליה לניהול תוכנית המשלחת.

סמל ANARE
---------

מיד לאחר שהתמנה דוקטור פיליפ לו לתפקיד מנהל המחלקה האנטארקטית של אוסטרליה, בשנת 1949, ביקש מאשתו, נל, שהייתה אמנית, ליצור סמל עבור משלחות החקר. לו דרש כי הסמל יהיה עגול, במרכזו יהיה תרשים של יבשת אנטארקטיקה (כאשר הטריטוריה האנטארקטית האוסטרלית תהיה מודגשת). פיליפ לו דרש כי סביב הסמל יהיו תיאורים של בעלי חיים וצמחים באנטארקטיקה ובאיים שסביבה.

הסמל שנוצר היה מסובך מכדי להציגו על גבי כלי טיס, כלי רכב, או על דש בגד, ולכן הציע פיליפ לו סמל בצורת כלב ים נמרי.

הסמל העגול המשיך לשמש את ANARE עד שהוחלף לסמל אוסטרליה.

קישורים חיצוניים
----------------

ויקישיתוף מדיה וקבצים בנושא **משלחת החקר האנטארקטית הלאומית של אוסטרליה** בוויקישיתוף
* אתר רשמי של המחלקה האנטארקטית האוסטרלית
* משלחת החקר האנטארקטית הלאומית של אוסטרליה באתר ממשלת אוסטרליה

הערות שוליים
------------

1. 1 2 3 4 5 6  היסטוריה של משלחות החקר האנטארקטיות הלאומיות של אוסטרליה
2. 1 2  סמלי ANARE

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007596953205171
* LCCN: n50069256
* SUDOC: 063875934
* VIAF: 149579982
* WorldCat: lccn-n50069256

 |
**הרי ברטות'** (באנגלית: **Beartooth Mountains**) הם רכס הרים בדרום-מרכז מונטנה שבארצות הברית, והם חלק מאזור טבע בראשיתי בשם אזור הטבע הבראשיתי אבסארוקה-ברטות' ששטחה 3,600 קמ"ר, הכוללת בתוכה את היערות הלאומיים גאלאטין וקאסטר. הנקודה הגבוהה ביותר ברכס היא פסגת הגרניט שגובהה 3,901 מטרים, והיא הנקודה הגבוהה ביותר במדינת מונטנה. ההרים נמצאים צפונית לפארק הלאומי ילוסטון, והם חלק מהמערכת האקולוגית ילוסטון רבתי. ההרים נחצים על ידי הכביש המהיר ברטות', המגיע עד למעבר ברטות' בגובה 3,345 מטרים. שמם של ההרים מיוחס לפסגת הר מבותרת הדומה לשן של דוב (Bear's tooth).

כיוון שאזור ההרים מרוחק ממקומות היישוב של האדם, הם לא נחקרו עד לשנות ה-70 של המאה ה-19. שבט האינדיאנים קרואו ניצל את העמקים שבין ההרים לצורך ציד בעלי חיים וכמקלט בחורף מפני הרוחות העזות של המישורים. אף על פי שציידים הגיעו לאזור כבר בשנות ה-30 של המאה ה-19, המחקר הרשמי הראשון מטעם הממשל האמריקני התרחש רק ב-1878. החל מאותה שנה התגלו בהרים כ-400 מינים של צמחים. הרי ברטות' הם אחד האזורים האחרונים מחוץ לאלסקה וקנדה שבהם נותרה אוכלוסייה של דובי גריזלי. בהרים גדלים בעלי חיים נוספים כגון דוב שחור אמריקני, יעל ההרים, כבש גדול-קרניים, אייל קנדי, אייל קורא, גרגרן, פומה ושונר.

בשנת 2000 נצפו באזורי ההרים זאבים, שהגיעו אליו ככל הנראה מהפארק הלאומי ילוסטון. רוב הצמחייה והדשא גדלים בגובה של מעל 2,700 מטרים, והיא כוללת את האשוחית, אשוח, ומספר מינים של אורן.

הרי ברטות' מורכבים מגרניט פרקמבריוני וסלעים מותמרים שגילם המשוער הוא כארבעה מיליארדי שנים, וככל הנראה אלו הסלעים העתיקים ביותר בכדור הארץ. בהרים נמצא המאגר הגדול ביותר של פלטינה וכרום בארצות הברית, וכן המאגר השני בגודלו של ניקל. בגבהים של עד 3,048 מטרים (10,000 רגל) יש מישורים רבים שעליהם פסגות המתנשאות לגובה של 3,658 מטרים (12,000 רגל). בהרים יש מעל ל-300 אגמים בתוליים ומפלי מים שגובהם הוא עד 91 מטרים. האזורים האלפיניים הגבוהים רגישים מאוד לפגיעה כתוצאה מניצול משאבי טבע הנצרכים על ידי האדם, ולעיתים לוקח להם עשרות שנים להתאושש בגלל עונת הגדילה הקצרה. החורפים הם קשים מאוד והם מאופיינים בשלגים עזים ורוחות חזקות. בהרים יש כ-25 קרחונים.

קישורים חיצוניים
----------------

ויקישיתוף מדיה וקבצים בנושא **הרי ברטות'** בוויקישיתוף
* מידע על ההרים באתר היער הלאומי קאסטר
* אזור הטבע הבראשיתי אבסארוקה-ברטות' באתר המערכת הלאומית לשימור אזורי טבע בראשיתי
* הרי ברטות', באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282408405171
* LCCN: sh85012695
* VIAF: 315529784
* WorldCat (עם VIAF): 315529784

 |
**הרעלת DNS** (נקראת גם: **הרעלת מטמון DNS**) היא מתקפת מחשב המזריקה נתונים שגויים של שמות שרתים וכתובות IP המקושרות אליהם, אל מערכת DNS, או אל זיכרון המטמון שלה. הדבר גורם להפניית בקשת דף אינטרנט מסוים אל אחר, כתוצאה מהחזרת כתובת IP שאינה משויכת לשרת המקורי.

מבט כולל על DNS
---------------

**Domain Name System** (בראשי תיבות: **DNS**) הוא פרוטוקול המאפשר גישה לבסיס נתונים מבוזר, על מנת שיחידות קצה ברשת האינטרנט יוכלו לתרגם שמות תחום (Domain name) הנוחים יותר לשימוש אנושי טבעי (ה-URL) לכתובות הנומריות האמיתיות (כתובות IP) אליהן הן יפנו בזמן ההתקשרות. באמצעות ה-DNS ניתן להציע שירותים מבוססי שם נוספים, כגון רישום של שרתי דואר.

פרוטוקול ה-DNS הומצא על מנת להקל את השימוש של אנשים ברשתות תקשורת. בני אדם זוכרים בקלות שמות, אך לא כתובות מספריות דוגמת כתובות. ה-DNS מגשר על הפער הזה על ידי ביצוע המרה בין הכתובת המילולית, אותה זוכר המשתמש, לבין כתובת ה-IP העדכנית בה למעשה משתמש המחשב על-מנת לתקשר עם היעד. כמו כן תרגום שכזה הופך את המקרה של החלפת כתובת IP (למשל על ידי החלפת שרת האירוח) בלי להחליף את שם האתר לשקוף למשתמש.

הרעלת המטמון
------------

החולשה העיקרית של המערכת היא בכך שמחד היא מהווה תשתית קריטית בתקשורת מחשבים הן ברמת פנים הארגון והן ברמת האינטרנט כולו; ומאידך הפרוטוקול כמעט ואינו תומך באבטחה. ההתקפה הנפוצה והיחסית פשוטה היא "הרעלה" והתחזות (spoofing, poisoning) על ידי השתלת ערכים זדוניים לשמות חוקיים. דוגמה לשימוש לרעה יכולה להיות דיוג: השתלת כתובת של אתר זדוני תחת השם bank.com בשרת ה-DNS הלא מוגן דיו וכך מופנה המשתמש שעושה שימוש ב-DNS ה"מורעל" לאתר אחר, אשר נראה בדיוק כמו האתר המקורי ומוסר את סיסמתו שם.

בדרך כלל, מחשב מחובר לרשת המשתמשת בשרת DNS המסופק על ידי ארגונו של המשתמש במחשב או ספק שירותי אינטרנט (ISP). שרתי DNS פרוסים בדרך כלל ברשת של ארגון לשיפור מהירות ביצועיה בין היתר על ידי "זיכרון" במטמון של תוצאות שאילתות שהתקבלו בעבר. התקפות הרעלה בשרת DNS אחד, יכולות להשפיע על משתמשי השירות ישירות על ידי השרת שנפרץ או בעקיפין על ידי שרתי הורדת יישומים במידה וקיימים. 

כדי לבצע התקפת הרעלת מטמון, התוקף מנצל פגם בתוכנת ה-DNS. אם השרת אינו מאמת כיאות תגובות DNS על מנת להבטיח שהם ממקור מוסמך (לדוגמה על ידי שימוש ב-DNSSEC) השרת יהיה בסופו של מטמון את הערכים השגויים באופן מקומי ומגיש אותם למשתמשים אחרים שהופכים אותו לבקשה.
טכניקה זו יכולה לשמש למשתמשים ישירים של אתר לאתר אחר על פי בחירתו של התוקף. לדוגמה, פורץ המזייף את ערכי DNS או כתובת IP, של אתר המטרה בשרת DNS נתון, מחליף אותם בכתובת ה-IP של שרת שבשליטתו. לאחר מכן הוא יוצר קבצים בשרת שהוא שולט בשמות התואמים אלה בשרת היעד. קבצים אלה עלולים להכיל תוכן זדוני כגון תולעת מחשב או וירוס מחשב. משתמש מחשב שיש לו הפניה לשרת ה-DNS המורעל ילך שולל ויקבל תוכן המגיע משרת שאינם אותנטי ועלול שלא ביודעין להוריד תוכן זדוני.
פירוש נוסף ערך זה עוסק ברכס הרים באנגליה. אם התכוונתם לרכס הרים באיטליה, ראו הרי האפנינים.

**הרי הפניין** (באנגלית: **Pennines**) הוא רכס הרים וגבעות אשר עובר בחלק הצפוני של אנגליה בין הגבול עם סקוטלנד ועד למרכז אנגליה באזור הפסגות סמוך למנצ'סטר. 

הרכס עובר למעשה לאורך הגבול בין צפון מערב אנגליה מצד אחד ויורקשייר וצפון מזרח אנגליה מהצד השני, משום שהוא עובר באופן כמעט רציף לאורך קו האמצע של צפון אנגליה, זכה הרכס לכינוי "עמוד השדרה של אנגליה". השם 'פניין' כנראה נובע מהמילה הקלטית 'פן' (Pen או Benn) שמשמעה הר או פסגה, ייתכן והשם ניתן בתקופה מאוחרת יותר בהשראת רכס הרי האפנינים באיטליה שגם שמו נובע ממקורות קלטיים.

לאורך הרכס מצויים מספר פארקים לאומיים, 'אזורי יופי טבעי יוצא דופן' (Area of outstanding natural beauty) ושמורות טבע בהם ניתן למנות את הפארק הלאומי אזור הפסגות, הפארק הלאומי יורקשייר דיילס, הפארק הלאומי נורת'מברלנד ואזור היופי הטבעי צפון הפניינים אשר ממוקם בין היורקשייר דיילס לפארק נורת'מברלנד. שלושה מבין עשרת הפארקים הלאומיים באנגליה נמצאים לאורך הרכס כמו גם שני אזורי יופי טבעי.

קישורים חיצוניים
----------------

ויקישיתוף מדיה וקבצים בנושא **הרי הפניין** בוויקישיתוף
* אתר אודות 'דרך הפניין'.
* הרי הפניין, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533951305171
* GND: 4115894-5
* LCCN: sh85099505
* VIAF: 234183925
* WorldCat: viaf-234183925

 |
ההמנון הלאומי של רואנדה, **רואנדה היפה**, אומץ ב-1 בינואר 2002, עם סיומה של מלחמת האזרחים במדינה. בכך הוחלף ההמנון הקודם שהיה בשימוש מאז קבלת העצמאות ב-1962.

מילות השיר
----------

### בשפת קיניַרואנדה - אחת משלוש השפות הרשמיות במדינה

Rwanda nziza Gihugu cyacu
Wuje imisozi, ibiyaga n'ibirunga
Ngobyi iduhetse gahorane ishya.
Reka tukurate tukuvuge ibigwi
Wowe utubumbiye hamwe twese
Abanyarwanda uko watubyaye
Berwa, sugira, singizwa iteka.
orana Imana, murage mwiza
byo tugukesha ntibishyikirwa;
muco dusangiye uraturanga
rurimi rwacu rukaduhuza
bwenge, umutima,amaboko yacu
ibigukungahaze bikwiye
uko utere imbere ubutitsa.
bakurambere b'intwari
itanze batizigama
araguhanga uvamo ubukombe
tsinda ubukoroni na mpatisbihugu
yayogoje Afurika yose
one uraganje mu bwigenge
ubukomeyeho uko turi twese.
omeza imihigo Rwanda dukunda
uhagurukiye kukwitangira
go amahoro asabe mu bagutuye
ishyire wizane muri byose
rangwe n'ishyaka, utere imbere
hamye umubano n'amahanga yose
aze ijabo ryawe riguhe ijambo.

ראו גם
------

* דגל רואנדה
* סמל רואנדה

קישורים חיצוניים
----------------

ויקישיתוף מדיה וקבצים בנושא **המנון רואנדה** בוויקישיתוף

| המנוני מדינות אפריקה |
| --- |
| 

|  |  |
| --- | --- |
| אוגנדה • אלג'יריה • אנגולה • אסוואטיני • אריתריאה • אתיופיה • בורונדי • בורקינה פאסו • בוטסואנה • בנין • גבון • גאנה • ג'יבוטי • גינאה • גינאה ביסאו • גינאה המשוונית • גמביה • דרום אפריקה • דרום סודאן • זימבבואה • זמביה • חוף השנהב • טוגו • טנזניה • כף ורדה • לוב • ליבריה • לסוטו • מאוריטניה • מאוריציוס • מאלי • מדגסקר • מוזמביק • מלאווי • מצרים • מרוקו • הרפובליקה המרכז-אפריקאית • ניז'ר • ניגריה • נמיביה • סאו טומה ופרינסיפה • סודאן • סומליה • סיישל • סיירה לאון • סנגל • צ'אד • קומורו • קונגו • הרפובליקה הדמוקרטית של קונגו • קמרון • קניה • רואנדה • תוניסיה
המנוני מדינות שההכרה בהן מוגבלת באפריקה
המנון רפובליקת סהרה הערבית דמוקרטית • המנון סומלילנד | אפריקה |

 |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 3014f67e-9b3f-46c1-bc21-ead56ced452f

 |
**הרפגולסטיס** (שם מדעי: ***Harpagolestes***; מיוונית: "שודד מאונקל") הוא סוג של יונק נכחד מסדרת המזוניכידים, אשר חי באמצע עד סוף האאוקן במרכז ובמזרח אסיה ובמרכז ומערב אמריקה הצפונית. המאובנים שלו התגלו בסין, מונגוליה, קוריאה, קנדה וארצות הברית. הוא תואר לראשונה ב-1901 והוא כלל בערך 7 מינים שונים.

ההרפגולסטיס היה יונק בגודל דוב בעל דמיון לצבוע אך בעל זנב ארוך יותר. הוא הגיע לאורך 2.1 מטר ולמשקל של עד 250 ק"ג. הלסתות שלו היו חזקות מאוד ונועדו לשבור עצמות אך מבנה הגוף הכבד בעל הרגליים הקצרות יחסית אך החזקות, מרמז שלא היה אצן גדול והוא כנראה התבסס על נבלות. הלסתות היו ארוכות בעלות שרירים רחבים מצידי הראש עם ניבים בולטים אך עם שחיקה של הטוחנות. כמו מינים דומים גם ההרפגולסטיס היה בעל פרסות בקצות רגליו, אך היה בעל 4–5 אצבעות, יותר מאשר מכפילי הפרסה האמיתיים. הוא היה שלב אמצעי בין הטורפים האמיתיים לפרסתנים האמיתיים.

לצד המונגולניקס והפציהאינה ממונוגוליה הוא היה מהבדים שבבני משפחת המזוניכידיים, שהתקיימו באירואסיה ואמריקה הצפונית החל מהפלאוקן ושימשו אולי בתור הטורפים הראשיים עד להיכחדם.

קישורים חיצוניים
----------------

ויקישיתוף מדיה וקבצים בנושא **הרפגולסטיס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
**המנון קוסטה ריקה** (בספרדית: **Himno Nacional de Costa Rica**) הוא השיר **Noble patria, tu hermosa bandera** - **מולדת אצילה, דגלך היפה**. המנון זה אומץ בשנת 1853 כאשר הוא כלל רק מוזיקה שנכתבה על ידי מנואל מריה גוטיירס (Manuel María Gutiérrez). בשנת 1900 נוספו להמנון מילים מאת חוסה מריה סלדון ברנס (José María Zeledón Brenes).

מילות ההמנון
------------

Noble patria, tu hermosa bandera   

Expresión de tu vida nos da:  

Bajo el límpido azul de tu cielo  

Blanca y pura descansa la paz.   

En la lucha tenaz de fecunda labor  

que enrojece del hombre la faz,  

Conquistaron tus hijos, labriegos sencillos,  

Eterno prestigio, estima y honor.  

¡Salve, oh tierra gentil! ¡Salve, oh madre de amor!  

Cuando alguno pretenda tu gloria manchar,  

verás a tu pueblo, valiente y viril  

La tosca herramienta en arma trocar.  

¡Salve patria! tu pródigo suelo  

Dulce abrigo y sustento nos da;  

Bajo el límpido azul de tu cielo  

¡Vivan siempre el trabajo y la paz!

### תרגום לעברית

מולדת אצילה, דגלך היפה  

מהווה ביטוי לחיים שאת נותנת לנו  

תחת שמייך הכחולים,  

השלום שולט, לבן וטהור.  

בקרב העיקש לעמל פורה,  

המאיר את פני אנשייך,  

בנייך, חקלאים פשוטים,  

זוכים לתהילת נצח וכבוד.  

שלום, ארץ עדינה! שלום, אם אוהבת!  

אם איש ינסה להכתים תהילתך,  

תראי את בנייך, אמיצים וזריזים,  

להחליף כלי מחרשה בחרב.  

שלום, ארץ מולדת! מאדמתך,   

תני לנו מחייתנו ומחסה.  

תחת שמייך הכחולים,  

ישכנו שלום ועמל לנצח!

ראו גם
------

* דגל קוסטה ריקה
* סמל קוסטה ריקה

קישורים חיצוניים
----------------

ויקישיתוף מדיה וקבצים בנושא **המנון קוסטה ריקה** בוויקישיתוף
* קוסטה ריקה - מילות ההמנון והמנגינה - באתר המנוני העולם

| המנוני מדינות אמריקה |
| --- |
| 

|  |  |
| --- | --- |
| אורוגוואי • אל סלוודור • אנגווילה • אנטיגואה וברבודה • אקוודור • ארגנטינה • ארצות הברית • בהאמה • בוליביה • בליז • ברבדוס • ברזיל • ג'מייקה • גואטמלה • גיאנה • גרינלנד • גרנדה • דומיניקה • האיטי • הונדורס • הרפובליקה הדומיניקנית • ונצואלה • טרינידד וטובגו • מרטיניק • מקסיקו • ניקרגואה • סורינאם • סנט וינסט והגרנדינים • סנט לוסיה • סנט קיטס ונוויס • פנמה • פרגוואי • פרו • צ'ילה • קובה • קולומביה • קוסטה ריקה • קנדה | אמריקה |

 |
השיר **אלוהי כל היצורים** הוא ההמנון הלאומי של קניה.

ההמנון בסוואהילית
-----------------

Ee Mungu nguvu yetu
Ilete baraka kwetu
Haki iwe ngao na mlinzi
Natukae na undugu
Amani na uhuru
Raha tupate na ustawi.
Amkeni ndugu zetu
Tufanye sote bidii
Nasi tujitoe kwa nguvu
Nchi yetu ya Kenya
Tunayoipenda
Tuwe tayari kuilinda.
Natujenge taifa letu
Ee, ndio wajibu wetu
Kenya istahili heshima
Tuungane mikono
Pamoja kazini
Kila siku tuwe na shukrani

תרגום לעברית של המילים בסוואהילית
---------------------------------

אלוהים, צור חוזקנו!
ברך אותנו בזו הברכה
הצדק, יהיה מגיננו וביצורינו,
אחווה, שלום וחירות ישררו בקרבנו,
ונחייה באושר ובשפע.
עורו, אחינו!
הבה נשקוד לעמל
ונקדיש את כוחותינו
למען מולדתנו האהובה קניה,
אשר על משמרה נעמוד.
הבה נבנה ארצנו
כי זו אחריותנו
בפני הכבוד הראוי לקניה
שלמענו נפעל
בשילוב ידיים
ולו נוקיר תודה מדי יום ויום.

ההמנון בשפה האנגלית
-------------------

O God of all creation,
Bless this our land and nation.
Justice be our shield and defender,
May we dwell in unity,
Peace and liberty.
Plenty be found within our borders.
Let one and all arise
With hearts both strong and true.
Service be our earnest endeavour,
And our Homeland of Kenya,
Heritage of splendour,
Firm may we stand to defend.
Let all with one accord
In common bond united,
Build this our nation together,
And the glory of Kenya,
The fruit of our labour
Fill every heart with thanksgiving

תרגום לעברית של המילים באנגלית
------------------------------

אלוהי כל היצורים!
ברך את האדמה הזו ואת האומה אשר עליה.
הצדק, יהיה מגיננו וביצורינו.
לו נתגורר באחדות חירות ושלום.
שפע לו יהיה בגבולנו!
הבה ניעור כולנו כאחד בלב של אמת וחוזק.
נשרת את מולדתנו ארצנו האהובה קניה,
ערש הזוהר אשר על משמרה נעמוד בצורים.

ראו גם
------

* דגל קניה
* סמל קניה

קישורים חיצוניים
----------------

ויקישיתוף מדיה וקבצים בנושא **המנון קניה** בוויקישיתוף
* מידע על היצירה "המנון קניה" באתר מיוזיק בריינז

| המנוני מדינות אפריקה |
| --- |
| 

|  |  |
| --- | --- |
| אוגנדה • אלג'יריה • אנגולה • אסוואטיני • אריתריאה • אתיופיה • בורונדי • בורקינה פאסו • בוטסואנה • בנין • גבון • גאנה • ג'יבוטי • גינאה • גינאה ביסאו • גינאה המשוונית • גמביה • דרום אפריקה • דרום סודאן • זימבבואה • זמביה • חוף השנהב • טוגו • טנזניה • כף ורדה • לוב • ליבריה • לסוטו • מאוריטניה • מאוריציוס • מאלי • מדגסקר • מוזמביק • מלאווי • מצרים • מרוקו • הרפובליקה המרכז-אפריקאית • ניז'ר • ניגריה • נמיביה • סאו טומה ופרינסיפה • סודאן • סומליה • סיישל • סיירה לאון • סנגל • צ'אד • קומורו • קונגו • הרפובליקה הדמוקרטית של קונגו • קמרון • קניה • רואנדה • תוניסיה
המנוני מדינות שההכרה בהן מוגבלת באפריקה
המנון רפובליקת סהרה הערבית דמוקרטית • המנון סומלילנד | אפריקה |

 |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: f3157068-4770-4c2d-9eb0-97156f6f58db

 |
**הרפובליקה שלי** (בסרבית: **Моја Република**) הוא ה**המנון הלאומי של רפובליקה סרפסקה**, ישות בתוך בוסניה והרצגובינה.

ההמנון הקודם של רפובליקה סרפסקה היה אלוהים של צדק (Боже правде), לחן של דבורין ינקו (Даворин Јенко), מילים של יובן ג'ורג'ביץ' (Јован Ђорђевић), משנת 1872.

מילות השיר
----------

בסרבית:

Тамо гдје најљепша се зора буди  

Часни и поносни живе добри људи  

Тамо гдје се рађа нашег сунца сјај  

Стамен, пркосан је мој завичај  

За њега сви се сад помолимо  

Другу земљу ми немамо  

У срцу мом само је један дом  

У срцу велика, моја република  

У срцу мом најљепша звијезда сја  

Моја република, Република Српска  

Тамо гдје су наши преци давни  

Име уписали у сваки корак славни  

Тамо гдје се рађа нашег сунца сјај  

Стамен, пркосан је мој завичај  

За њега сви се сад помолимо  

Другу земљу ми немамо  

У срцу мом само је један дом  

У срцу велика, моја република  

У срцу мом најљепша звијезда сја  

Моја република, Република Српска  

בקרואטית ובבוסנית:

Tamo gdje najljepša se zora budi  

Časni i ponosni žive dobri ljudi  

Tamo gdje se rađa našeg sunca sjaj  

Stamen, prkosan je moj zavičaj  

Za njega svi se sad pomolimo  

Drugu zemlju mi nemamo  

U srcu mom samo je jedan dom  

U srcu velika, moja republika  

U srcu mom najljepša zvijezda sja  

Moja republika, Republika Srpska  

Tamo gdje su naši preci davni  

Ime upisali u svaki korak slavni  

Tamo gdje se rađa našeg sunca sjaj  

Stamen, prkosan je moj zavičaj  

Za njega svi se sad pomolimo  

Drugu zemlju mi nemamo  

U srcu mom samo je jedan dom  

U srcu velika, moja republika  

U srcu mom najljepša zvijezda sja  

Moja republika, Republika Srpska}-

קישורים חיצוניים
----------------

* ביצוע ההמנון של רפובליקה סרפסקה
**כיתתנו בלילה צועדת** הוא שיר שנכתב ב-15 במאי 1948 על ידי אברהם ברוידס והולחן בידי מרק לברי. לחן נוסף חיבר יואל ולבה. הלחן של לברי הוא חלק מהמארשים של תזמורת צה"ל.

על יצירת השיר סיפר לברי לחוקרת הזמר העברי ציפי פליישר:

"זה היה בדיוק ב-15 במאי 1948. זו היתה דרישה נמרצת של בן-גוריון, כי לא היה לנו שום שיר לכת, והוא דרש שנכתוב משהו. סגרו אותנו בחדר, את ברוידס ואותי, ובמשך לילה אחד כתבנו את השיר. בבוקר הסרטנו, והשיר הפך לשיר הלכת של ההגנה של אז."
לשיר ארבעה בתים, עם פזמון חוזר הפותח את השיר ונכלל גם לאחר הבית השני והבית הרביעי. בכל בית ארבע שורות בחריזה מסורגת. עיקר בתי השיר עוסקים בכיתת חיילים דרוכה לקרב, ורק בבית האחרון משתנה אופי השיר, במילים" "יֵשׁ אַחַת אֵי שָׁם בַּמּוֹלֶדֶת / אֲשֶׁר אֲהַבְנוּהָ כָּל כָּךְ".

השיר פתח שנים רבות את שידורי גלי צה"ל עד שהוחלף בשנת 1963 במארש צה"ל של יואב תלמי.

קישורים חיצוניים
----------------

* "כיתתנו בלילה צועדת" באתר בית לזמר העברי
* מילות השיר "כיתתנו בלילה צועדת (לחן לברי)" והאזנה לו, באתר זמרשת
* מילות השיר "כיתתנו בלילה צועדת (לחן ולבה)" והאזנה לו, באתר זמרשת
* כיתתנו בלילה צועדת, שיר, אופוס 213 (1948) (אורכב 29.09.2018 בארכיון Wayback Machine), באתר העמותה למורשת מרק לברי

הערות שוליים
------------

1. ↑  ציפי פליישר, התפתחותו ההיסטורית של שיר העם העברי, עמ' 332
**הרי האבר** או **הרי לה האבר** (באנגלית: **Havre Mountains**) הם רכס הרים בצידו המערבי של האי אלכסנדר, שבאנטארקטיקה.

אורכה של קבוצת ההרים 37 קילומטרים בכיוון מזרח - מערב, בין כף ווסטוק לבין הבקע הרוסי.

גובהם של ההרים 1,900 מטרים מעל פני הים.

רכס ההרים כולל את פסגת סנט ג'ורג', הר ניומן ופסגת סיימון.

היסטוריה
--------

### גילוי ומיפוי לשון היבשה

ההרים התגלו ב-28 בינואר 1821 על ידי המשלחת האנטארקטית הרוסית הראשונה, בפיקודם של פביאן גוטליב פון בלינגסהאוזן ושל מיכאיל לאזארב.

ההרים נצפו שוב בפברואר 1898 על ידי אנשי המשלחת האנטארקטית הבלגית (אשר חקרה את אנטארקטיקה בין השנים 1897–1899).

ההרים מופו לראשונה באופן חלקי על ידי המשלחת הצרפתית הרביעית לאנטארקטיקה בין השנים 1908–1910, בפיקודו של ז'אן-באטיסט שארקו.

ההרים מופו בפירוט בהתבסס על צילומי אוויר שצולמו על ידי משלחת החקר האנטארקטית רון, בין השנים 1947–1948, ועל ידי סקר שטחי חסות איי פוקלנד בשנת 1960.

### מקור השם

שארקו קרא להרים על שמו של נמל לה האבר, ממנה יצאה משלחתו בשנת 1908 באונייה *Pourquoi-Pas? IV* ("למה לא? IV").

לקריאה נוספת
------------

• United States. Defense Mapping Agency. Hydrographic Center, **Sailing Directions for Antarctica: Includes Islands South of Latitude 60°**, P 206
• Defense Mapping Agency 1992, **Sailing Directions (planning Guide) and (enroute) for Antarctica**, P 379

קישורים חיצוניים
----------------

* הרי האבר באתר הסקר הגאולוגי של ארצות הברית
* הרי האבר באתר הגאזט האנטארקטי המשווה SCAR של ממשלת אוסטרליה

הערות שוליים
------------

1. ↑  גאזט השמות האנטארקטיים הרשמי של ארצות הברית
2. 1 2 3 4 5 6 7  מידע גאוגרפי והיסטורי
3. 1 2  מידע גאוגרפי
4. 1 2  מידע על גילוי ההרים
**מנהרת הטמפלרים** היא מנהרה תת-קרקעית הנמצאת מתחת לרחובותיה של עכו העתיקה. המנהרה הובילה מארמון הטמפלרים שחרב ב-1291 ושקע בים במערב, עד לנמל עכו במזרח.

היסטוריה
--------

המנהרה הוקמה לקראת סוף המאה ה-12 כנתיב תת-קרקעי אסטרטגי על ידי אנשי המסדר הטמפלרי אשר התמקמו בתקופה זו בעכו לאחר כיבוש ירושלים על ידי צלאח א-דין. אורך המנהרה כ-350 מטר והיא משתרעת מתחת לרוב הרובע הפיזאני ההיסטורי של העיר. המנהרה חצובה בחלקה התחתון בסלע הטבעי ובחלקה העליון היא בנויה כקמרון חבית ארוך עשוי אבן גזית.

המנהרה התגלתה רק בשנת 1994 באופן אקראי לאחר שדיירי בית הנמצא מעליה התלוננו על ביוב סתום ובבדיקת הבעיה התגלתה המנהרה על ידי הבודקים. לאחר חפירות ארכאולוגיות נפתח חלקה המערבי של מנהרה לציבור בחודש אוגוסט 1999 ובהמשך נוסף לה קטע קצר בצידה המערבי. לאורך המנהרה הותקנו רצפת עץ ותאורה וכן מערכת משאבות המפנות באופן קבוע מי תהום המציפים אותה. גובה המנהרה הוא כשני מטרים ובקטעים מסוימים ממנה, יחד עם הרצפה המוגבהת גובהה הוא פחות ממטר וחצי, דבר המצריך מהעוברים להתכופף. שתי הכניסות למנהרה אינן הכניסות המקוריות ובכל אחת מהן הוקמו מדרגות המובילות אליה והכניסה היא בתשלום. כניסה אחת נמצאת בסמוך לחניון המערבי שליד הנמל והשנייה בסמוך לחאן אל-עומדאן שבדרום-מרכז העיר העתיקה.

קישורים חיצוניים
----------------

ויקישיתוף מדיה וקבצים בנושא **מנהרת הטמפלרים** בוויקישיתוף
* מנהרת הטמפלרים באתר החברה לפיתוח עכו.
* עכו העתיקה - מנהרת הטמפלרים, באתר מנהל השימור - רשות העתיקות
**הַרי הָעֲבָרִים** הוא כינוי שניתן במקרא לרכס הרים באזור עבר הירדן המזרחי, ושימש כאחת מתחנות בני ישראל בעת מסעם במדבר לאחר יציאתם מצרים.

כמו כן נזכר הר זה בספר במדבר בשם הר נבו, עליו נצטווה משה לעלות: "וַיֹּאמֶר יְהוָה אֶל מֹשֶׁה עֲלֵה אֶל הַר הָעֲבָרִים הַזֶּה וּרְאֵה אֶת הָאָרֶץ אֲשֶׁר נָתַתִּי לִבְנֵי יִשְׂרָאֵל" (משה כידוע לא זכה להיכנס אליה). 

בספר דברים ישנו תיאור מפורט של ההר: "הַר הָעֲבָרִים הַזֶּה הַר נְבוֹ אֲשֶׁר בְּאֶרֶץ מוֹאָב אֲשֶׁר עַל פְּנֵי יְרֵחוֹ".

זיהוי המקום
-----------

מתיאור המקום בתורה (לעיל) משתמע שהר העברים נמצא בפינה הצפונית מערבית של רמת מואב סמוך לערבות מואב, וזה אכן מסתדר עם האמור שהר העברים היה התחנה האחרונה של העברים עד ערבות מואב.

עם זאת, בספר במדבר, פרק ל"ג, פסוק מ"ז נאמר: "וַיַּחֲנוּ בְּהָרֵי הָעֲבָרִים לִפְנֵי נְבוֹ." תיאור זה סותר את האמור בציטוט בספר דברים, פרק ל"ב, פסוק מ"ט בשני דברים: ראשית בדברים מדובר על הר אחד, בעוד בספר במדבר מדובר על "הרי העברים". כמו כן, מספר דברים משתמע שהר העברים הוא הר נבו, בעוד שמספר במדבר משתמע שהרי העברים הם לפני נבו. לפיכך ככל הנראה הרי העברים היו רכס הרים, שהר נבו היה אחד מהם.

רמז נוסף בנוגע למיקום הר העברים, נמצא בספר ירמיהו. ירמיהו מקונן:

"עֲלִי הַלְּבָנוֹן וּצְעָקִי וּבַבָּשָׁן תְּנִי קוֹלֵךְ וְצַעֲקִי מֵ**עֲבָרִים** כִּי נִשְׁבְּרוּ כָּל מְאַהֲבָיִךְ."

משתמע מכאן שהר העברים נמצא בסמיכות לרכסי הלבנון והבשן. לפיכך מסתבר שבשם זה נקראו אשדות המערב של רמת מואב, היורדות אל ערבות מואב ואל ים המלח והנראות למשקיף מצד יריחו כשלשלת הרים גבוהים.

הערות שוליים
------------

1. ↑  ספר במדבר, פרק כ"ז, פסוק י"ב
2. ↑  ספר דברים, פרק ל"ב, פסוק מ"ט
3. 1 2 3  **אנציקלופדיה מקראית - אוצר הידיעות של המקרא ותקופתו**, כרך ו', עמ' 51.
4. ↑  ספר במדבר, פרק ל"ג, פסוק מ"ז
5. ↑  ספר ירמיהו, פרק כ"ב, פסוק כ'

|  |  |  |
| --- | --- | --- |
| **קודמת**:**עלמן דבלתימה** | **נדודי בני ישראל במדבר** | **הבאה**:**ערבות מואב** |
**יובל אבידור** (נולד ב-19 באוקטובר 1986) הוא כדורגלן ישראלי המשחק בעמדת החלוץ במכבי צור שלום קריית ביאליק מליגה א'.

קריירה
------

אבידור שיחק במחלקת הנוער של הפועל חיפה. בעונת 2004/2005 הוא עלה לקבוצה הבוגרת של המועדון כששיחקה בליגה הלאומית, ושיחק בעונה זו ב-14 משחקים במדי הקבוצה, בכולם עלה כמחליף מלבד שני משחקים בגביע הטוטו, אך לא כבש בעונה זו. בעונת 2005/2006 קיבל אבידור יותר הופעות משחק מבקודמת. בעונת 2006/2007 כבש אבידור 17 שערים והוכתר כמלך השערים של הליגה הלאומית, אולם הקבוצה סיימה את העונה במקום השלישי, מקום אחד אחרי המקום השני המוביל לעלייה לליגת העל.

ב-24 במאי 2007 אבידור עזב את הפועל חיפה לטובת עירוני קריית שמונה, העולה החדשה לליגת העל. בעונת 2007/2008 אבידור הצטיין וכבש 11 שערים ב-38 הופעות במדי קריית שמונה, שסיימה את העונה במקום השלישי ועלתה לשחק בגביע אופ"א לראשונה בתולדותיה. אבידור אף זכה בתואר תגלית העונה. בעונת 2008/2009 אבידור עלה עם קבוצתו לסיבוב השני במוקדמות גביע אופ"א, אך למרות יכולת טובה שלו, לא הצליח למנוע את ירידת הקבוצה לליגה הלאומית.

בזכות יכולתו בקריית שמונה זומן אבידור לראשונה לסגל נבחרת הצעירה של ישראל, וערך את הופעת הבכורה שלו במשחק מול הנבחרת הצעירה של קפריסין ב-4 במרץ 2008. הוא השתתף עם הנבחרת הצעירה במשחק הפלייאוף של מוקדמות אליפות אירופה עד גיל 21 2009 מול הנבחרת הצעירה של איטליה, בו ישראל הפסידה 1–3.

בקיץ 2009 עבר אבידור למכבי תל אביב. בעונתו הראשונה בקבוצה כבש 5 שערי ליגה, אך בעונתו השנייה כבש רק שער אחד, והקבוצה החליטה לא לממש את האופציה עליו, והוא חזר לקריית שמונה. אבידור הספיק לערוך 3 הופעות בלבד בקריית שמונה, וב-20 בספטמבר 2011 הושאל לקבוצת נעוריו הפועל חיפה. אבידור כבש 13 שערי ליגה בעונה זו, ובסופה שוחרר מקריית שמונה וחתם על חוזה חדש בהפועל חיפה. בעונת 2012/2013 כבש חמישה שערי ליגה, ובעונה שלאחר מכן כבש שלושה שערי ליגה.

ב-26 במאי 2014 חתם אבידור בהפועל עכו, וב-13 באוגוסט 2015 שוחרר מהקבוצה. ב-21 בספטמבר 2015 חתם אבידור במכבי נתניה. ב-3 בפברואר 2016 חתם אבידור בבני סכנין. ב-16 בינואר 2017 כבש אבידור את השלושער הראשון שלו בקריירה במשחק שנערך נגד קריית שמונה.

ב-7 ביוני 2017, לאחר עונה וחצי, שוחרר אבידור מבני סכנין וחתם לעונה אחת בקבוצת מכבי פתח תקווה. ב-31 בינואר 2018 חזר אבידור לבני סכנין. ב-23 ביולי 2018 חתם אבידור בהפועל רמת גן מהליגה הלאומית. ב-15 בינואר 2019 חתם בהפועל נצרת עילית, אשר בתום העונה שינתה את שמה להפועל נוף הגליל. ב-4 באוגוסט 2020 חתם במ.ס. כפר קאסם. ב-1 בפברואר 2021 חתם בהפועל מרמורק מליגה א'. בספטמבר אותה שנה חתם בהפועל רובי שפירא חיפה.

ב-3 בינואר 2022 חתם אבידור במכבי צור שלום קריית ביאליק מליגה א' צפון.

חיים אישיים
-----------

אבידור נשוי ומתגורר בקריית אתא.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  סגר מעגל בליגה א': יובל אבידור חתם בהפועל רובי שפירא, באתר וואלה!‏, 1 בספטמבר 2021
2. ↑  אורי בבליקי, יובל אבידור חתם במכבי צור שלום, באתר גולר, 3 בינואר 2022
**כך תמיד לרודנים** (בלטינית: **Sic semper tyrannis**) הוא ביטוי שמקורו בשפה הלטינית המתאר שימוש לרעה בכוח או מוחה נגד שימוש אפשרי כזה.

היסטוריה
--------

הביטוי מיוחס למרקוס יוניוס ברוטוס, שהיה אחד מהקושרים הבולטים בהתנקשות ביוליוס קיסר שאירעה ב-15 במרץ 44 לפנה"ס. אולם, ייתכן כי הביטוי נאמר בתקופה מאוחרת יותר, כיוון שאין לו תיעוד בכתביהם של ההיסטוריונים הרומיים מאותה תקופה.

השימוש בביטוי
-------------

### בארצות הברית

סמל וירג'יניה עם המוטו
"כך תמיד לרודנים" משמש כמוטו של מספר גופים בארצות הברית. ב-1776 המליץ הפטריוט האמריקני ג'ורג' מייסון(אנ') לאספת וירג'יניה(אנ') לאמץ את המשפט כחלק מחותם המדינה. בחותם המדינה מופיעה דמות אישה ובידה חרב, הניצבת מעל גופת אדם המייצגת את הרודנות ולצדה כתר ומתחתיו הביטוי בלטינית. החותם תוכנן על ידי מייסון ועוצב על ידי ג'ורג' וית'(אנ'), שחתם על הכרזת העצמאות של ארצות הברית ולימד את תומאס ג'פרסון משפטים. הביטוי הוא גם המוטו של צוללת התקיפה של צי ארצות הברית הנקראת על שם המדינה. הוא משמש גם כמוטו של העיר אלנטאון, שהיא העיר השלישית בגודלה בפנסילבניה, ויש התייחסות אליו בהמנון של מרילנד.

פעמיים בהיסטוריה של ארצות הברית נקשר הביטוי באירועי דמים. הראשונה הייתה כאשר ג'ון וילקס בות' לכאורה צעק אותו לאחר שרצח את הנשיא אברהם לינקולן ב-14 באפריל 1865. הפעם השנייה הייתה כאשר דווח שהטרוריסט טימותי מקווי לבש חולצה ועליה הדפס של הביטוי ותמונתו של לינקולן, כאשר נעצר ב-19 באפריל 1995 לאחר שביצע את הפיגוע באוקלהומה סיטי.

קישורים חיצוניים
----------------

ויקישיתוף מדיה וקבצים בנושא **כך תמיד לרודנים** בוויקישיתוף
* הגיית הביטוי באתר מילון מריאם ובסטר (באנגלית)

הערות שוליים
------------

1. ↑  טד אוטלי, Timothy McVeigh & Terry Nichols: Oklahoma Bombing, באתר trutv.com(הקישור אינו פעיל, 12.3.2020)
**ראש המטות המשולבים של טורקיה** (טורקית **Genelkurmay Başkanı**) הוא קצין בדרגת גנרל המפקד על הכוחות המזוינים של טורקיה, הכוללים את הצבא, חיל האוויר וחיל הים. מאז 2018 מכהן בתפקיד הגנרל יאשר גולר (Yaşar Güler), והוא ה-30 במנין הנושאים בתפקיד.

לפי חוקת טורקיה, בעיתות שלום כפוף ראש המטות המשולבים לראש הממשלה ואילו בעת מלחמה הוא מכהן כמפקד העליון מטעם הנשיא. במקרה של מלחמה גם הז'נדרמריה של טורקיה (Jandarma Genel Komutanlığı) ומשמר החופים (Sahil Güvenlik Komutanlığı) נכנסים תחת פיקודו המלא של ראש המטות המשולבים - הז'נדרמריה כפופה לצבא ומשמר החופים לחיל הים. בזמן שגרתי שתי יחידות אלה כפופות ברוב העניינים לשר הפנים של טורקיה. 

לראש המטות המשולבים בטורקיה סמכות והשפעה על הממשלה והשלטון החורגים מהמקובל בדרך כלל במדינות דמוקרטיות. ראשי המטות המשולבים במדינה פירשו את תפקידם המוגדר בחוקה כמגיני המדינה ואופיה, כהיתר לתפוס את השלטון באופן זמני וזאת כדי להשליט סדר ורגיעה במקרים בהם סברו כי השלטון נקלע לחוסר יציבות או כי אופייה החילוני של המדינה נמצא בסכנה.

ראו גם
------

* המועצה לביטחון לאומי (טורקיה)
* היסטוריה של הרפובליקה הטורקית
* חוקת טורקיה

קישורים חיצוניים
----------------

ויקישיתוף מדיה וקבצים בנושא **ראש המטות המשולבים של טורקיה** בוויקישיתוף
* האתר הרשמי (אנגלית)
* אתר המטות המשולבים